ຜູ້ນໍາຂອງກຸ່ມ BRICS ຮຽກຮ້ອງໃຫ້ແກ້ໄຂບັນຫາ ຕາເວັນອອກກາງ ໂດຍສັນຕິວິທີ
ບັນດາຜູ້ນໍາປະເທດກໍາລັງພັດທະນາໃຫຍ່ສຸດ ຮຽກຮ້ອງໃຫ້ແກ້ໄຂຄວາມວຸ້ນວາຍ ໃນພາກຕາເວັນອອກກາງໂດຍສັນຕິວິທີ
ບັນດາຜູ້ນໍາປະເທດທີ່ກໍາລັງພັດທະນາໃຫຍ່ທີ່ສຸດຂອງໂລກ ກ່າວວ່າ ຄວາມວຸ້ນວາຍທີ່ກໍາລັງແຜ່ລາມໄປໃນທົ່ວລີເບຍ ແລະໃນປະເທດອື່ນໆໃນພາກຕາເວັນອອກກາງຄວນຈະ ໄດ້ຮັບການແກ້ໄຂໂດຍບໍ່ໃຊ້ກໍາລັງ ພວກຜູ້ນໍາຈາກຈີນ ຣັດເຊຍ ອິນເດຍ Brazil ແລະອາ ຟຣິກາໃຕ້ຍັງກ່າວຕື່ມ ຫລັງຈາກການພົບປະຂັ້ນສຸດຍອດ ກັນໃນພາກໃຕ້ຂອງຈີນ ໃນວັນພະຫັດມື້ນີ້ແລ້ວວ່າ ສະ ພາຄວາມໝັ້ນຄົງສະຫະປະຊາຊາດຄວນຈະຖືກປະຕິຮູບ ໃໝ່ເພື່ອໃຫ້ພວກປະເທດກໍາລັງພັດທະນາມີສຽງຫລາຍຂຶ້ນ 4 ປະເທດທີ່ເອີ້ນຊື່ຮວມກັນວ່າ BRIC ນັ້ນ ໄດ້ທໍາການພົບປະກັນເພື່ອປົກປ້ອງຜົນປະໂຫຍດສ່ວນຮວມ ນັບແຕ່ປີ 2009 ເປັນຕົ້ນມາແລະໄດ້ເພີ່ມຊື່ອາຟຣິກາໃຕ້ເຂົ້າຕື່ມໃນປີນີ້ ແລະຊື່ຂອງກຸ່ມດັ່ງກ່າວໄດ້ປຽນມາເປັນ BRICS ໃນຖະແຫລງການຮ່ວມສະບັບນຶ່ງຫລັງຈາກການພົບປະກັນແລ້ວທີ່ເມືອງ Sanya ເທິງເກາະ Hainan ຂອງຈີນ ພວກຜູ້ນໍາເຫລົ່ານີ້ກ່າວວ່າ ພວກຕົນມີຄວາມເປັນຫ່ວງຢ່າງເລິກເຊິ່ງກ່ຽວ ກັບຄວາມວຸ້ນວາຍໃນພາກຕາເວັນອອກກາງ ໃນທະວີບອາຟຣິກາເໜືອແລະເຂດອາຟຣິກາ ຕາເວັນຕົກນັ້ນ ພວກຜູ້ນໍາເຫລົ່ານີ້ເວົ້າຕື່ມວ່າ ພວກເຂົາເຈົ້າເຫັນດີນໍາຫລັກການທີ່ວ່າ ການໃຊ້ກໍາລັງນີ້ຄວນຈະຖືກຫລີກລ້ຽງ ຖະແຫລງການຮ່ວມສະບັບນີ້ບໍ່ໄດ້ບົ່ງຢ່າງເຈາະຈົງໃສ່ລີເບຍ ບ່ອນທີ່ກໍາລັງຂອງກຸ່ມເນໂຕ້ໄດ້ທໍາການໂຈມຕີທາງອາກາດເພື່ອຈັດຕັ້ງປະຕິບັດຕາມມະຕິເຂດຫ້າມການບິນທີ່ໄດ້ຮັບອະນຸມັດ ຈາກສະຫະປະຊາຊາດແລະເພື່ອປົກປ້ອງພວກພົນລະເຮືອນຈາກການໂຈມຕີຂອງພວກທະ ຫານນິຍົມທ່ານກາດດາຟີ ຜູ້ນໍາລີເບຍນັ້ນ ແຕ່ປະທານາທິບໍດີ Dmitri Medvedev ແຫ່ງຣັດເຊຍ ກ່າວຕໍ່ກອງປະຊຸມນັກຂ່າວວ່າ ພວກຜູ້ນໍາທັງໝົດມີຄວາມເປັນຫ່ວງຢ່າງເລິກເຊິ່ງກ່ຽວກັບການຕາຍຂອງພວກພົນລະເຮືອນໃນລີເບຍ ແລະເຫັນດີວ່າວິກິດການດັ່ງກ່າວຄວນຈະໄດ້ຮັບການແກ້ໄຂໂດຍການດໍາເນີນການທາງການເມືອງແລະການທູດ ແລະບໍ່ແມ່ນດ້ວຍການໃຊ້ກໍາລັງ